**Πώς γράφουμε περίληψη**

**Για να γράψουμε την περίληψη ενός κειμένου ακολουθούμε τα παρακάτω βήματα:**

**1)Διαβάζω πολύ προσεκτικά το κείμενο** δύο τουλάχιστον φορές, ώστε να καταλάβω πολύ καλά το νόημά του. Τη δεύτερη φορά παράλληλα με την ανάγνωση υπογραμμίζω τις λέξεις του κειμένου που θεωρώ σημαντικές (όταν το κάνουμε αυτό με μία ματιά μπορούμε να δούμε τα βασικά σημεία του κειμένου).

**2) Βρίσκω το κεντρικό θέμα της κάθε παραγράφου** (ή , αν δεν έχουμε παραγράφους, της κάθε ενότητας) και με βάση αυτό δίνω από **έναν πλαγιότιτλο** σε κάθε παράγραφο.

**3) Συνθέτω το κείμενο της περίληψης**.

Κατά τη σύνθεση της περίληψης **προσέχω** τα εξής:

* Φροντίζω το κείμενό μου να έχει συνοχή (δηλαδή η κάθε ιδέα που παραθέτω να συνδέεται λογικά με την προηγούμενη και την επόμενη)
* Χρησιμοποιώ συνδετικές λέξεις ή φράσεις.
* Δεν αντιγράφω το κείμενο. Χρησιμοποιώ δικές μου λέξεις για να αποδώσω τα νοήματα του κειμένου.
* Σε περίπτωση που πρέπει να χρησιμοποιήσω μία λέξη ή φράση του κειμένου που θεωρώ χαρακτηριστική και αναντικατάστατη, την βάζω μέσα σε εισαγωγικά.
* Παρουσιάζω τις ιδέες με τη σειρά που δίνονται στο κείμενο.
* Δεν προσθέτω και δεν αφαιρώ ιδέες και στοιχεία ου αναφέρονται στο κείμενο.
* Δε σχολιάζω όσα λέει ο συγγραφέας του κειμένου.
* Δε χωρίζω παραγράφους. Κανονικά το κείμενο της περίληψης αποτελείται από μία παράγραφο.

**Παράδειγμα:**

Ηταν ένας φτωχός με πολλά παιδιά και δούλευαν με τη γυναίκα του όλη μέρα. Κάθε βράδυ που ήταν κουρασμένοι, ήθελαν να φάνε το ψωμάκι τους ήσυχα κι αγαπημένα, κι έπειτα να πιάσει ο πατέρας τη λύρα του να χορεύουν τα παιδιά και να περνούν ζωή αγγελική.

**ΤΙΤΛΟΣ: Η οικογένεια που ζούσε φτωχικά αλλά ευτυχισμένα**

Δίπλα κάθουνταν ένας πλούσιος, και σαν άκουε κάθε βράδυ τα γέλια και τις χαρές του φτωχού, παραξενεύονταν: «πώς εγώ  να μην είμαι ευχαριστημένος κι αναπαμένος σαν αυτόν, όλη μέρα δουλειά  και το βράδυ γλέντι». Λέει: «να του δώσω θέλω γρόσια (=χρήματα), να δω τι θα κάνει» Πάει βρίσκει το φτωχό, του λέει: «Επειδή σε ξέρω τίμιο άνθρωπο, να, σου δίνω χίλια γρόσια ν’ ανοίξεις δουλειά ό,τι θες, κι αν πλουτίσεις, μου τα δίνεις, ειδεμή σου τα χαρίζω.»

**ΤΙΤΛΟΣ: Ο πλούσιος γείτονας αποφασίζει να δώσει χρήματα στον φτωχό**.

Όλη μέρα πια ο φτωχός, συλλογιόταν (σκεφτόταν) τι να κάνει τόσα γρόσια. Τα φέρνει από δω, τα φέρνει από κει: «ν’ ανοίξω πραματευτάδικο; να τα βάλω στον τόκο; να πάρω αμπελοχώραφα;».

Έρχεται το βράδυ, ούτε λύρα να πιάσει, μιλιά  δεν έκαναν τα παιδιά του. Να γελάσουν, τα μάλωνε· όλη νύχτα δεν έκλεισε μάτι απ’ τη σκέψη . Την άλλη μέρα ούτε σε μεροκάματα να πάει, ούτε πουθενά έξω από τη συλλογή. Τον ερωτά η γυναίκα του τι έχει; να τον κάνει να γελάσει· αυτός την εμάλωσε, να τον αφήσει ήσυχο.

**ΤΙΤΛΟΣ: Τα χρήματα φέρνουν άγχος και εκνευρισμό στον φτωχό**

O πλούσιος, περνά μια βραδιά, περνά άλλη, περνούν τρεις, ούτε λύρα πια άκουε ούτε γέλια, ούτε χορό των παιδιών. Το πρωί βλέπει το φτωχό κι έρχεται: «Να, χριστιανέ, τα γρόσια σου, κι ούτε αυτά θέλω ούτε τη σκοτούρα τους.» Από τότε, πάλι χαρούμενος στο σπίτι του, ο φτωχός έπαιζε τη λύρα, χόρευαν τα παιδιά του, σαν και πρώτα, και το άλλο πρωί στη δουλειά.

**ΤΙΤΛΟΣ: Ο φτωχός επιστρέφει τα χρήματα και ξαναβρίσκει την χαρά του.**

**Γράφω τώρα την περίληψη του κειμένου**